A természet kalendáriuma

DCLXXV.

*– Oh, emlékezzetek, mindig emlékezzetek*

*az ismeretlen hirosimai halottakra,*

*a púpos halászra, ki napfény-szemekből*

*font magának új hálót,*

*melyen keresztül*

*az óceán szirmai csillámlottak,*

*mint illatos ibolyák;*

*(...)Emlékezzetek a bölcső mellett meghalt anyákra,*

*s azokra, kiket megöltek munka közben;*

*a leányra, aki negyedóra múlva*

*viszontláthatta volna vőlegényét, ki négy év előtt*

*a frontra ment és sebesülten tért haza;*

*(...)a gyermekekre, akik az iskolából*

*sohasem tértek vissza, s akiknek kis köténye*

 *most elárvultan leng a szélben…*

**Eugen Jebeleanu *Hirosima mosolya*** poémájából az ***Ének az ismeretlen halottak emlékezetére*** című verset **Franyó Zoltán** ültette magyar nyelvre.

*Oh, emlékezzetek, mindig emlékezzetek*

*az ismeretlen hirosimai halottakra(...)*

Messze még augusztus első dekádja, s oly közel – 80 évnyire – a japáni atomkatasztrófa. Mi indokolhatná más, mint az, hogy ily verssel tarsolyoztam eheti sétánkra, mint a támadás Irán atomlétesítményei ellen? Hiszen nagy tétje van annak, hogy atomfegyver ne legyen ...sehol! De más oka van választásomnak.

36 évvel Hirosima után, 1981-ben jelent meg **Oláh Anna** első dolgozata, ***A diák honnan tudná?***, a ***TETT*** 17. számában. A cikket e kérdéssel fejezi be:

*Honnan is tudná meg a mai XI. osztályos a sugárbetegség szimptómáit, következményeit, ha a tankönyvek csak a kiegészítő leckékben szólnak erről, és megtanítását a tanterv a tanár belátására bízza.*

(A ’80-as években az anyaországiak figyelmét nem kerülte el a Bukarestben megjelenő ***HÉT*** tudományos ismeretterjesztő melléklete, **Gánti Tibor** lapjában, a ***Természet Világa*** 1981. decemberi számában, a ***Folyóiratok*** rovata dicsérete a TETT ***Atomkor*** számát: *(...)szilárd, pontos és érthető ismeretekkel kell eloszlatnunk az újraszülető téveszméket. Szép adalék ehhez* **Oláh Anna***:* ***„A diák honnan tudná?”*** s **Máthé Márta**: ***„Előítéletek, mítoszok, szimbólumok”*** *c. írása(…)* Az 1981-22-es tanévtől a vásárhelyi 14. sz. Ált. Iskolában tanítottam, s kollégaként kezébe tudtam adni a Természet Világa őt is méltató írását.)

Tantárgya minden ágával-bogával foglalkozott fizika tanárnő barátom. Olyan sátorozó pionírexpedíciót szervezett a Sóvidékre, ahol sóval s természetes növényi anyagokkal „játszottak” a kis felfedezők. Fogpasztát, szappant, tartósítószert „találtak fel.”

Abban az időben két hét mezőgazdasági gyakorlattal kezdődött a tanév. Az egyik szeptemberben a bándi szőlősben szüreteltünk. Akkor mesélte el nekem, hogy milyen kincsre akadt a ***Teleki Téká***ban: **Bolyai Farkas** peregrinációs könyvecskéjére, s már meg is lenne a címe: ***Tanár Bolyai Farkas emlékkönyvi levélkéi***, s úgy néz ki, hogy **Domokos Géza** meg is jelenteti a ***Kriterion***nál.

A könyv 15 év késéssel, 1996-ban jelent meg Magyarországon. A budai várbéli ***Litea Könyvesbol*t**ban tartott bemutatón akkori ***Baár-Madas***-os diákjai, köztük Zsolt fiam, olvastak fel a levelekből.

Előre rohantam az időben. Magyarországra való áttelepülésünkkor, 1990-ben, Berekfürdőn kerestem – akkor éppen fizikusként a ***Magyar Agrár- és Élettudományi Egyetem Karcagi Kutatóintézet***ének fitotronját kezelte.

De egy percre sem hagyott fel a Bolyai-kutatással. Mi több, megpróbált egy Bolyai-kutató diák-gárdát létrehozni. Ez volt a célja a ’90-es évek elején megszervezett Bolyai-táboroknak. Az első helyét keresve, **Horváth Gyula** komédiással – ez állt a névjegykártyáján is – a Pusztamarót fölötti, medvehagymás domboldalakkal körülvett egykori úttörő táborig is eljutottunk. Végül a Velence-fürdői diák-kempingbe rendeztük meg az első tábort, csonkamagyarországi, erdélyi s felvidéki diákokkal, a legkisebb táborlakó Júlia lányom éppen hogy csak iskolába kezdett járni. A matematikus **Kiss Elemér**, a szépíró **Vári Attila**, az űrhajós **Farkas Bertalan**, a ***MIÉP***-et megalakító **Csurka István** voltak a meghívott előadók. Anna unokaöccse, a politológus **Zárug Péter Farkas** ott köteleződött el a radikális jobboldali politika mellett. (Később több, Oláh Annával közös, tudománytörténeti cikke jelent meg.)

Oláh Anna, a ***Bolyai Pedagógiai Alapítvány*** mindenese, a ***Baár-Madas Református Gimnázium***, majd a budapesti IX. kerületi ***Kőrösi Csoma Sándor Általános Iskola*** – itt voltunk rövid ideig újra tanártársak – fizika s számítástechnika tanára volt, programozó oktatóként ment nyugdíjba a ***Károly Gáspár Református Egyetem***ről.

Állandóan nevelt, oktatott. Sokoldalúságára példa, hogy a ***Természet Világa VI. Természet-Tudomány Diákpályázat***án, 1996-ban, a **Simonyi Károly** által kiírt ***„Kultúra egysége különdíj”*** II. díját a Baár-Madas Református Gimnázium diákjainak, **Áprily Lajos** természettudományos műveltségét felleltározó munkájának (***Kiss Székely Zsolt & Júlia***: ***„Csodáltalak ezer szemmel, ezerszemű szerelemmel”***) egyik tanár-irányítója volt.

Mindeközben Bolyai-kutatóként sorra jelentek meg dolgozatai s könyvei, melyeknek témáit még csak felsorolni is nehéz. Tette mindezt úgy, hogy a matematikus **Weszely Tibor**, Kiss Elemér, **Oláh-Gál Róbert** vagy az irodalmár **Kozma Béla** kutatási területén kívül esőkre összpontosított: Farkas oktatási módszerei, kemence-tana, gyümölcskertész, borász s erdészeti munkássága, folyószabályozási munkája, orvoslása, csecsemőgondozás-tana, tanulmánya lencsékről s szemgyógyászatról, hangtani, képrögzítési s műszaki eszméi; János elmélete a magyar gyökszavakról…

Együtt dolgozva **Gazda István** tudománytörténésszel adták ki az ***Egy hallhatatlan erdélyi tudós, Bolyai Farkas*** című publikációgyűjteményt, amelyben főmunkatársként szerénykedik: a 100 cikkből 19-et jegyez Oláh Anna. E kötetet 2003-ban az ***Akadémiai Kiadó*** nívódíjjal jutalmazta.

Sokan csak a ***Dániel-kályhák*** kutatójaként ismerik.

Ám az ő kitartásának eredmény, hogy **Bolyai János** ***Appendix*** munkapéldánya saját javításaival, a szellemi világörökségbe eddig felvett magyar értékek – a ***Corvinák***, **Tihanyi Ferenc** ***korai tv-technikai szabadalma***, a ***Tabula Hungáriáé –*** Magyarország térképe, amely a mohácsi vész előtti készült – után 2008-ban, az ***UNESCO Világörökség*** listája a ***Magyarország szellemi értékei közt a 4. helyre sorolta***. Az 5. **Kodály Zoltán** ***zenei hagyatéka*** lett.

Az Appendix előnyomtatott példányát apja küldte neki Lembergbe. Javított példányát apjának, egy másikat levélként küldte Bécsbe ***János főherceg***hez, s amely ma az ***MTA Könyvtára Kézirattárá***nak ***Bolyai-gyűjtemény***ében található. Munkásságának eme részét jutalmazták a ***Magyar Köztársasági Érdemkereszt Aranyfokozatá***val.

Emlékszem, amikor még a UNESCO-döntés előtt lelkesen magyarázta, hogyan jött rá a postai küldeményen található lyukakból, a küldés pontos évére:

*A kötet utolsó lapjain, több helyen (kb. 1 cm-ként) szúrásnyomok láthatóak, amelyek több oldalon áthatoltak. Ez annak lehet bizonyítéka, hogy az 1831-es kolerajárvány idején a kötetet postai küldeményként ily módon valahol füstöléssel fertőtlenítették.*

Ezen a példányon olvasható az a mondat, amelyik **Kiss Lajos** geológus öcsém jelmondata is lett:

*„Nyilvánvalóan soha nem a szerző hibája, ha adott esetben az ítélet erről hamis és lebecsülő csupán azért, mert az érintettek nem kellően mesterei hivatásuknak…”*

Ezeket a sorokat Bolyai János akkor írhatta, amikor tudomására jutott, hogy munkájáról szakvéleményt kértek **Gustav Adolf Greisinger**től, a bécsi ***Hadmérnöki Akadémia*** matematikaprofesszorától, aki írásos véleményében nem foglalt állást egyértelműen az **Appendix**ben foglaltak értékéről.

Ez az idézet áll az Oláh Annától kapott Bolyai János portré alatt is a ***Szentendrei Református Gimnázium*** ***Bolyaiak*** természettudományos előadói amfiteátrumának falán is.

Sok éven keresztül az iskola ***Tentamen Gálá***ján – a diákok tudományos dolgozatainak szemléjén – ő is dolgozat-bíráló s előadó volt.

(A Bolyaiak név egyedülállóan egy névvel tiszteleg a két Bolyai emléke előtt. Avatásán Gazda István mellett részt vett **Staar Gyula**, a Természet Világa főszerkesztője s **Kálmán Attila** matematikatanár, tanügyi államtitkár, aki doktori dolgozatát ***Nemeuklideszi geometriák elemei*** címmel írta s védte meg, s amelynek Weszely Tibor volt a bírálója.)

A Bolyaiak terem falán ott függ az apa képe is, alatta a Kozma Béla, a ***Bolyai Farkas Középiskola*** első igazgatója, könyvében, a Bolyai Farkas aforizmáit tartalmazó ***Fűzetlen orientál gyöngyök***ben is szereplő mondat:

*„A nagy Isten előtt olyan kicsi vagyok én, mint te, s te olyan nagy, mint én.”*

Alattuk még két okirat másolat. Az egyik a Világemlékezeti listán szereplő Appendix-példány oklevelének másolata. A másik egy igazolás – a pónyikalmafa genetikai ágáról.

Oláh Anna ide vonatkozó tevékenységét így fogalmazta meg:

###### *A végrendeletében Bolyai Farkas egy pónyik almafát kért fejfának. Bolyai kutatói munkásságom egy jelentős eredményének tekintem azt, hogy a Kárpát-medencében az eredeti almafáról metszett oltványokról több mint 70 helyre telepítettem pónyik almafákat – Aknaszlatinától Zentáig.*

Egy ilyen pónyikalma terem ma a Szentendrei Református Gimnázium kertjében is.

2012-től tíz éven keresztül volt az ***Erdélyi Helikon Estek*** vetített képes előadásaink mestere.

Az utóbbi három évben visszavonult Berekfürdői magányába…

Éppen hete vettem hírét, továbbköltözött. A marosvásárhelyi református temetőben pónyikalmafa csemete nő majd a sírján.

Fent az egekben van egy Bolyai-felhő, végső helyét ott foglalta el barátnőm, a Bolyai-kutató.

Emlékezek, hogy emlékeztessek.

Maradok kiváló tisztelettel:

Kiss Székely Zoltán

Kelt 2025-ben, Szent László névünnepén